Famintinana ny tantara. Fa velona indray. I miaro dia zanaka tantsaha avy any ambanivohitra. Izy rahateo no mpandray anjara fototra ao amin’ny tantara. Hafa tamin’ireo iray tampo taminy izy satria raha vao ningadona teto an-tany dia efa nidodododoana tatsy sy taroa mba ho velona sy ho salama. Nilofosan’ireo ray aman-dreniny izay hahatafita azy tamin’ny fianarana. Tsy nitandroany hasasarana izany. Tsy nionona tamin’ny fianarana nisy teny ambany vohitra izy noho izany fa namonjy ny tanan-dehibe mba hampitombo fahalalana. Vantany vao tonga tany antananarivo i miaro dia namantana tao amin- dramahefason rahalahin-drainy. Nandroso tsara araka izany ny fianarana natao. Raha vao taona faharoa teny amin’ny ambaratonga ambony anefa dia voatery nijanona noho ny anton-javatra maro ny olana nosotraina tamin’ny fianarana. Lehibe ny fahasahiranana ka toa nanery azy hiditra amin’ny sehatry ny asa. Maty tampoka ihany koa ny rainy ka voatery niasa izy ho fanampiana ny fianakaviana. Nandroso nihatsara ny fiainany avy eo rehefa nahazo asa tao amin’ny trano fikojakojana fiara iray izy. Tsy tantin’ny nenitoany anefa izany ka nataony izay fomba rehetra handroahana azy hiala tao an-tokantranony. Nolavin’i dadatony ny fialany tao raha tsy efa manan-tokantrano izy. Nihanahery vaika anefa ny tsy fitiavan’ny nenitoany azy ka nisetra olana maro izy hatreo saingy natanjaka ny finoany fa ho tojo lafim-piainana tsaratsara kokoa ihany izy any aoriana any. Nitady izay mba hiara-dalana taminy koa izy hatreo. Rehefa nandeha ny fotoana dia tojo an’i felana izy. Nifankatia tokoa ary nikasa ny ho iray mandrakizay, ho fahezin’ny fanambadiana. Nitsiry teo ny voaloham- pitia. Tanteraka ny faniriana, to ny fikasana ka dia niroso tamin’ny fanatanterahana ny raharaha. Tontosa ny fanambadian’i miaro sy i felana. Ampoka ny hafalian’ny mpianakavy. Taorin’ny fiarahana, miaro kosa diso fanantenana noho ny tsy fahadiovan’i felana intsony. Teraka teo ny voaloham-pankahalana taty aoriana, niezaka nanazava ny anton’izany ity farany saingy tsy nahoany satria lehibe taminy ny fahadisoam-panantenany. Lasa rivotra niainana ny sorisory hatreo ka nataony izay fomba handroahana an’i felana. Niafara tamin’ny fikasihan-tanana izany ka nahatonga an’i felana hiala ny tokantranony. Nahatsiaro ho maivamaivana i miaro taorin’ny nahalasanan’i felana. Fotoana fohy koa dia sendra an’i mendrika indray izy. Nifankatia tokoa ireo na dia mbola nianatra aza ity farany. Nitsidika indray ny voaloham-pahasambarana roa volana taty aoriana, nanan-janaka i mendrika. Voatery hanao ny fampakarana i miaro noho izany. Atao tsotsotra ihany aloha ho fitsinjovana ny voninahitry ny fianakaviana. Ny fisian’i felana, vady ara-dalana anefa, vato misakana ho amin’ny firosoana. Ranolava anefa ny faneren’ireo ray aman-drenin’i mendrika. Nangataka andro ho fanomanana ny raharaha ihany i miaro saingy tsy nisy azo natao. Nanantena fahasambarana i miaro saingy indrisy, tany am-ponja no niafara. Manadala zaza tsy ampy taona, hono, ka niditra ny voalohan-kizo voaheloka telo taona an-tranomaizina izy taorian’ny didim- pitsarana. Nisetra zava-tsarotra i miaro tamin’izany. Ny aretina mandreraka ny vatana, ny hanoanana mikiky ny nofo, ny adin-tsaina manetoka ny saina tsy azo nidifiana. Voatery